CELEX: 32021D0086
Language: lv
Date: 2021-01-22 00:00:00
Title: Padomes Īstenošanas lēmums (ES) 2021/86 (2021. gada 22. janvāris), ar ko Lietuvas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

28.1.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 30/2
               
            
         PADOMES ĪSTENOŠANAS LĒMUMS (ES) 2021/86
         (2021. gada 22. janvāris),
         ar ko Lietuvas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punkta pirmo daļu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Saskaņā ar Direktīvas 2006/112/EK 287. pantu Lietuva var atbrīvot no pievienotās vērtības nodokļa (PVN) tos nodokļa maksātājus, kuru gada apgrozījums nepārsniedz 29 000 EUR ekvivalentu valsts valūtā pēc valūtas maiņas kursa, kas bija spēkā dienā, kad tā pievienojās Savienībai. Ar Padomes Īstenošanas lēmumu 2011/335/ES (2) Lietuvai tika atļauts atbrīvot no PVN tos nodokļa maksātājus, kuru gada apgrozījums nepārsniedza 45 000 EUR ekvivalentu valsts valūtā pēc valūtas maiņas kursa, kas bija spēkā dienā, kad tā pievienojās Savienībai, līdz 2020. gada 31. decembrim.
                  
               
                     (2)
                  
                  
                     Vēstulē, kas Komisijā reģistrēta 2020. gada 18. jūnijā, Lietuva pieprasīja atļauju no 2021. gada 1. janvāra līdz 2024. gada 31. decembrim turpināt piemērot īpašu pasākumu, atkāpjoties no Direktīvas 2006/112/EK 287. panta (“atkāpes pasākums”), un paugstinātu minētā atbrīvojuma robežvērtību līdz 55 000 EUR (“paaugstinātā robežvērtība”). Dalībvalstīm līdz 2024. gada 31. decembrim jāpieņem un jāpublicē normatīvie un administratīvie akti, kas vajadzīgi, lai izpildītu Padomes Direktīvas (ES) 2020/285 (3) 1. pantu, kas nosaka vienkāršākus PVN noteikumus mazajiem uzņēmumiem un cita starpā no 2025. gada 1. janvāra svītro Direktīvas 2006/112/EK 287. pantu.
                  
               
                     (3)
                  
                  
                     Pamatojoties uz atkāpes pasākumu nodokļa maksātāji, kuru gada apgrozījums nepārsniedz 55 000 EUR, tiks atbrīvoti no dažiem vai visiem ar PVN saistītiem pienākumiem, kas noteikti Direktīvas 2006/112/EK XI sadaļas 2.–6. nodaļā.
                  
               
                     (4)
                  
                  
                     Augstākas robežvērtības noteikšana īpašajam režīmam mazajiem uzņēmumiem, kā izklāstīts Direktīvas 2006/112/EK 281.–294. pantā, ir vienkāršošanas pasākums, jo tas var ievērojami samazināt mazo uzņēmumu pienākumus PVN jomā. Pieprasītā paaugstinātā robežvērtība atbilst Direktīvas 2006/112/EK 284. pantam.
                  
               
                     (5)
                  
                  
                     Saskaņā ar Direktīvas 2006/112/EK 395. panta 2. punkta otro daļu Komisija ar 2020. gada 10. un 11. augusta vēstulēm nosūtīja Lietuvas pieprasījumu pārējām dalībvalstīm. Komisija 2020. gada 12. augusta vēstulē paziņoja Lietuvai, ka tās rīcībā ir visa informācija, ko tā uzskata par vajadzīgu, lai izvērtētu pieprasījumu.
                  
               
                     (6)
                  
                  
                     Nodokļa maksātājiem šis atkāpes pasākums ir fakultatīvs un tie joprojām varēs izvēlēties parasto PVN režīmu saskaņā ar Direktīvas 2006/112/EK 290. pantu.
                  
               
                     (7)
                  
                  
                     Saskaņā ar Lietuvas sniegto informāciju atkāpes pasākumam būs tikai nenozīmīga ietekme uz Lietuves galapatēriņa posmā iekasēto PVN ieņēmumu kopējo summu.
                  
               
                     (8)
                  
                  
                     Atkāpes pasākumam nebūs negatīvas ietekmes uz Savienības pašu resursiem, ko veido PVN, jo Lietuva veiks kompensācijas aprēķinu saskaņā ar Padomes Regulas (EEK, Euratom) Nr. 1553/89 (4) 6. pantu.
                  
               
                     (9)
                  
                  
                     Ņemot vērā to, ka ir sagaidāms, ka paaugstinātā robežvērtība samazinās PVN saistības un tādējādi arī atbilstības nodrošināšanas izmaksas mazajiem uzņēmumiem, kā arī administratīvo slogu nodokļu iestādēm, un tā kā ietekme uz kopējiem PVN ieņēmumiem ir niecīga, būtu jāatļauj Lietuvai turpināt piemērot atkāpes pasākumu.
                  
               
                     (10)
                  
                  
                     Atļauja piemērot atkāpi būtu jāpiešķir uz noteiktu termiņu. Termiņam vajadzētu būt pietiekami garam, lai varētu novērtēt paaugstinātās robežvērtības efektivitāti un piemērotību. Turklāt saskaņā ar Direktīvu (ES) 2020/285 dalībvalstīm līdz 2024. gada 31. decembrim ir jāpieņem un jāpublicē normatīvie un administratīvie akti, kas vajadzīgi, lai izpildītu minētās direktīvas 1. pantu, un tām minētie noteikumi jāpiemēro no 2025. gada 1. janvāra. Tāpēc ir lietderīgi atļaut Lietuvai piemērot atkāpes pasākumu vēl vienu ierobežotu laikposmu līdz 2024. gada 31. decembrim.
                  
               
                     (11)
                  
                  
                     Covid-19 pandēmijas radīto grūtību dēļ atkāpes pasākuma atjaunošanas process prasīja vairāk laika, nekā bija plānots, un netika pabeigts līdz 2020. gada 31. decembrim. Ja šo lēmumu nepiemērotu ar atpakaļejošu spēku, mazie uzņēmumi ciestu ekonomiskus zaudējumus. Tādēļ, lai atkāpes pasākumam nodrošinātu juridisku nepārtrauktību, ir lietderīgi šo lēmumu piemērot ar atpakaļejošu spēku no 2021. gada 1. janvāra,
                  
               IR PIEŅĒMUSI ŠO LĒMUMU.
         
            1. pants
            Atkāpjoties no Direktīvas 2006/112/EK 287. panta, Lietuvas Republikai tiek atļauts atbrīvot no pievienotās vērtības nodokļa tos nodokļa maksātājus, kuru gada apgrozījums nepārsniedz 55 000 EUR.
         
         
            2. pants
            Šis lēmums stājas spēkā tā paziņošanas dienā.
            To piemēro no 2021. gada 1. janvāra līdz 2024. gada 31. decembrim.
         
         
            3. pants
            Šis lēmums ir adresēts Lietuvas Republikai.
         
         
            Briselē, 2021. gada 22. janvārī
            
               
                  Padomes vārdā –
               
               
                  priekšsēdētāja
               
               A. P. ZACARIAS
            
         
         
            (1)  OV L 347, 11.12.2006., 1. lpp.
         
         
            (2)  Padomes Īstenošanas lēmums 2011/335/ES (2011. gada 30. maijs), ar ko Lietuvas Republikai atļauj piemērot atkāpi no 287. panta Direktīvā 2006/112/EK par kopējo pievienotās vērtības nodokļa sistēmu (OV L 150, 9.6.2011., 6. lpp.).
         
            (3)  Padomes Direktīva (ES) 2020/285 (2020. gada 18. februāris), ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem un Regulu (ES) Nr. 904/2010 groza attiecībā uz administratīvu sadarbību un informācijas apmaiņu nolūkā uzraudzīt mazajiem uzņēmumiem paredzētā īpašā režīma pareizu piemērošanu (OV L 62, 2.3.2020., 13. lpp.).
         
            (4)  Padomes Regula (EEK, Euratom) Nr. 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).